Document ID: 31993R3193

ΚΑΝΟΝΙΣΜΟΣ (ΕΚ) αριθ. 3193/93 ΤΗΣ ΕΠΙΤΡΟΠΗΣ της 19ης Νοεμβρίου 1993 για την υπαγωγή των εισαγωγών σολομού του Ατλαντικού στην τήρηση μιας ελάχιστης τιμής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1891/93 (2), και ιδίως το άρθρο 24 παράγραφος 2,
Εκτιμώντας:
ότι, επειδή υπήρχε κίνδυνος να διαταραχθεί η κοινοτική αγορά λόγω των εισαγωγών σολομού του Ατλαντικού, η Επιτροπή θέσπισε με τον κανονισμό (ΕΟΚ) αριθ. 1658/91 (3), όπως τροποποιήθηκε τελευταία από τον κανονισμό (ΕΟΚ) αριθ. 978/93 (4), ένα προσωρινό καθεστώς εκ των υστέρων κοινοτικής επίβλεψης που εφαρμόζεται στις εισαγωγές αυτές-
ότι το καθεστώς αυτό επέτρεψε να διαπιστωθεί ότι οι κοινοτικές εισαγωγές σολομού του Ατλαντικού που υπάγονται στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13 πραγματοποιήθηκαν σε τιμές εξαιρετικά χαμηλές- ότι, όπως προκύπτει από τα ανωτέρω, η κοινοτική αγορά αυτών των προϊόντων απειλείται να υποστεί σοβαρές διαταραχές που ενδέχεται να θέσουν σε κίνδυνο τους στόχους του άρθρου 39 της συνθήκης όσον αφορά, ιδίως, το εισόδημα των παραγωγών-
ότι, λαμβάνοντας υπόψη τον προβλεπόμενο όγκο των εισαγωγών και τις τιμές τους, υπάρχει κίνδυνος η κατάσταση αυτή να διατηρηθεί ή και να επιδεινωθεί κατά τους επόμενους μήνες- ότι, προκειμένου να αποφευχθεί η προοπτική αυτή, πρέπει να υπαχθούν οι εισαγωγές των εν λόγω προϊόντων στην τήρηση μιας ελάχιστης τιμής κατά την εισαγωγή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κάθε θέση σε ελεύθερη κυκλοφορία στην Κοινότητα σολομού του Ατλαντικού που υπάγεται στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13 υπόκειται στον όρο ότι η τιμή "ελεύθερο στα σύνορα" πρέπει να είναι τουλάχιστον ίση με την ελάχιστη τιμή κατά την εισαγωγή η οποία περιλαμβάνεται στο παράρτημα.
2. Ο παρών κανονισμός δεν εφαρμόζεται στα προϊόντα για τα οποία αποδεικνύεται, ότι κατά την ημερομηνία έναρξης της ισχύος του, είχαν φύγει από την προμηθεύτρια χώρα και δεν μπορούσαν να έχουν άλλον προορισμό εκτός από την Κοινότητα.
3. Οι ενδιαφερόμενοι προσκομίζουν μέσω όλων των απαραίτητων τελωνειακών εγγράφων μεταφοράς την απόδειξη, στις αρμόδιες τελωνειακές αρχές, ότι οι όροι που ανφέρονται στην παράγραφο 1 ή, ενδεχομένως, αυτοί που προβλέπονται στην παράγραφο 2, πληρούνται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται έως τις 31 Ιανουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 1993.

Labels: 2
6
20